Mpanyimfo a wɔdeda skuul ahorow a wɔtsetse esuafo dɛ akyerɛyerɛfo ano no hɔn kuw (PRINCOFF) akyerɛw krataa bi dze akɛma asoɛe a wɔhwɛ nwomasua do wɔ ɔman Ghana mu dɛ, wɔserɛ, wɔma esuafo noara ntɔ hɔn edziban ndzi osaindɛ mpɛmpɛmdo yi, edziban nnyi hɔ a wɔdze bɔhwɛ hɔn. Hɔn asɛm nye dɛ, dɛ mbrɛ asetsena mu ayɛ dzen na ndzɛmba so no bo akɔ sor wɔ ɔman Ghana mu no, wonnkotum ayɛ edziban ama esuafo mpɛn abiasa da kor dze agye sidi esia na ekyir pɔw eduonum (GH$ 6.50) ntsi dza a wɔbɛyɛ ara nye dɛ, wɔbɛma esuafo noara atɔ hɔn edziban edzi osaindɛ mpanyimfo nnyi hwee a wɔbɛyɛ afa dɛm tsebea yi ho.
Nsɛm a wɔnam krataa yi do dze too gua no nye dɛ, siesie dze, wonnkotum efir edziban bio dze asom esuafo osaindɛ wɔdze nkorɔfo a wɔdze edziban brɛ hɔn no kaw. Nsɛm a wotsintsimii gu krataa do dze kɛmaa asoɛe a wɔhwɛ nwomasua do wɔ ɔnam no mu a hɔn kyerɛkyerɛwfo panyin okunyin Harriet Naki Amui ne nsa hyɛ ase nye dɛ;
“PRINCOFF robɔ hɔnho mbɔdzen ara yie dɛ wɔbɔsom esuafo a wɔregye ntsetsee dɛ akyerɛkyerɛfo dɛ wɔbɛma hɔn edziban edzi mpɛmpɛmdo yi. Edziban no bo akɔ sor, nkorɔfo a wɔdze edziban brɛ hɛn no so egyae dɛ wɔdze edziban ba ɔnam kaw a kɔlegyefo dze hɔn no ntsi. Afie, adzeserɛ a yɛdze akɔ dɛ wɔnhwɛ nsesa ndzɛmba mfa edzidzi nsɛm ho so no, mpanyimfo nngyee nnto mu na iyi ama ndzɛmba abɛyɛ dzen ara yie ama mpanyimfo a wɔda skuul a wɔhwɛ tsetse akyerɛkyerɛfo no ano”.
“Dza yeedzikan aka no nyinara no, ɔyɛ hɔn adzeserɛ dɛ asoɛe a wɔhwɛ nwomasua do no bɛma hɛn kwan ma yeetum aka akyerɛ esuafo ma wɔahyɛ ase atɔ hɔnankasa hɔn edziban ahwɛ hɔn ho. Iyi bɔboa ma adzesua afe a yɛahyɛ ase dada no nnkɛyɛ basabasa”.
Mpanyimfo serɛɛ dɛ, asoɛe a wɔhwɛ nwomasua do no ngye ntomu na wɔma hɔn akwangya no ma ofi Dwoda Ɔbrɛfɛw 7, 2022, rokɔ no, wontum mbuei kwan ma esuafo noara nhyɛ ase nhwɛ hɔn ho.
